Virallinen lehti nro C 219 , 30/07/1999 s. 0446



A4-0148/99 Päätöslauselma komission määräaikaiskertomuksesta Puolan edistymisestä Euroopan unioniin liittymisen valmisteluissa (KOM(98)0701 - C4-0109/99) Euroopan parlamentti, joka - ottaa huomioon Puolan Euroopan unionille 5. huhtikuuta 1994 Euroopan unionista tehdyn sopimuksen O artiklan mukaisesti jättämän jäsenyyshakemuksen, - ottaa huomioon komission tätä hakemusta koskevan lausunnon (KOM(97)2002 - C4-0374/97), - ottaa huomioon komission 17. joulukuuta 1998 antaman määräaikaiskertomuksen (KOM(98)0701 - C4-0109/99), - ottaa huomioon komission 17. joulukuuta 1998 antaman yhteenvedon määräaikaiskertomuksista (KOM(98)0712 - C4-0107/99), - ottaa huomioon 4. joulukuuta 1997 antamansa päätöslauselman komission Agenda 2000 -tiedonannosta: Kohti vahvempaa ja laajempaa unionia ((EYVL C 388, 22.12.1997, s. 17.)) (KOM(97)2000 - C4-0371/97) ja 11. maaliskuuta 1998 antamansa päätöslauselmat ((EYVL C 104, 6.4.1998, s. 110 ja 113.)) ehdotuksesta neuvoston asetukseksi (EY, Euratom) avusta Euroopan unionin jäsenyyttä hakeneille Keski- ja Itä-Euroopan maille osana liittymistä valmistelevaa strategiaa (KOM(97)0634 - C4-0010/98 - 97/0351(CNS)) sekä ehdotuksesta neuvoston päätöksiksi liittymistä valmistelevan kumppanuuden periaatteista, ensisijaisista alueista, välivaiheen tavoitteista ja edellytyksistä (KOM(98)0053 - C4-0130/98), - ottaa huomioon Luxemburgin (12. ja 13. joulukuuta 1997), Cardiffin (15. ja 16. kesäkuuta 1998) ja Wienin (12. ja 13. joulukuuta 1998) Eurooppa-neuvostojen päätökset, - ottaa huomioon ulko- ja turvallisuusasiain sekä puolustuspolitiikan valiokunnan mietinnön (A4-0148/99), A. katsoo, että Puola kuvataan edistymistä käsittelevässä komission kertomuksessa maana, jossa on vakaat sosiaaliset ja poliittiset olot, joka pyrkii jatkuvasti uudistuksiin ja joka saavuttaa koko ajan edistystä toimintakelpoisen markkinatalouden kehittämisessä, B. katsoo, että Puola on syyskuun 1997 vaalien jälkeen ja uuden perustuslain tultua voimaan lokakuussa 1997 pannut alulle tärkeitä rakenneuudistuksia, joista jotkut ovat tulleet voimaan vuoden 1999 alussa; näihin kuuluvat mm. valtion- ja keskushallinnon sekä alueellisen ja paikallisen hallinnon uudistus, terveydenhuoltouudistus sekä eläkeuudistus, C. katsoo, että edistystä koskevassa komission kertomuksessa Puolan tunnustetaan toteuttaneen suuria ponnistuksia yhteisön oikeuden saattamiseksi osaksi kansallista lainsäädäntöä, mutta katsoo, että kehitystä tarvitaan edelleen sisämarkkinoita koskevassa lainsäädännössä, josta puuttuu vielä valtionavun valvontajärjestelmä, D. katsoo, että maatalouteen, ympäristöön ja hallinnon tehokkuuteen liittyen on vielä tehtävä työtä, E. ottaa huomioon puolalaisten maanviljelijöiden äskettäiset mielenosoitukset EU:sta tulevaa tuettua maataloustuontia vastaan, F. ottaa huomioon Puolan pyrkimykset taata ulkorajansa ja parantaa rajavalvontaa Schengenin sopimuksen vaatimusten mukaisesti, G. ottaa huomioon Puolan esimerkillisen naapuruuspolitiikan Venäjää, Liettuaa, Valko-Venäjää, Ukrainaa ja Slovakiaa kohtaan, H. ottaa huomioon, että Puolasta tuli Naton jäsen 12. maaliskuuta 1999, I. ottaa huomioon Puolan hallituksen aikomuksen luoda edellytykset liittymiselle Euroopan unioniin vuoden 2002 loppuun mennessä, J. katsoo, että EU:n ja Puolan välisen parlamentaarisen sekavaliokunnan tähänastiset kokoukset sekä sen suositukset assosiointineuvostolle komission vuonna 1997 antaman lausunnon jälkeen ovat lisänneet huomattavasti yhteisymmärrystä ja lisäksi vaikuttaneet myönteisesti valmisteluprosessiin; 1. Pitää tervetulleena nopeaa edistystä yhteisön säännöstön analyyttisessä arvioinnissa ja neuvottelujen aloittamisessa; 2. Katsoo, että hallinnon, sosiaalialan ja terveydenhuollon voimaan tulleet uudistukset sekä koulutuslaitoksen suunniteltu uudistus edistävät näitä aloja koskevan Puolan lainsäädännön yhdenmukaistamista yhteisön säännöstön kanssa ja parantavat Puolan valmiutta hyötyä Phare-hankkeista; 3. Kannattaa sitä, että hiili- ja teräsalan alkaneeseen rakenneuudistukseen liittyen Phare-ohjelmasta osoitetaan entistä enemmän varoja sosiaalisiin toimiin; 4. Katsoo, että Puolan terästehtaiden elinkelpoisuuden turvaamiseksi teräksentuotantoa on lähivuosina pienennettävä merkittävästi ja paljon enemmän kuin hallitus on tähän mennessä suunnitellut; 5. Pyytää komissiota ja Puolan hallitusta huolehtimaan taloudellisen ja rahapoliittisen rakennemuutoksen sosiaalisista kuluista vahvistamalla sosiaali- ja talouspoliittisia liitännäistoimia sosiaalisia vaatimuksia vastaavan talouskasvun mahdollistamiseksi; kannattaa puheenjohtajavaltio Saksan ehdotusta laajentaa Phare-ohjelman soveltamisalaa kattamaan myös sosiaalialan; 6. Katsoo, että valtiollisten suuryritysten yksityistämisprosessia on jatkettava viipymättä etenkin liittyen energiaan, teräkseen, kemiaan, puolustusteollisuuteen, sokeriin ja tislaukseen sekä näiden alojen kilpailukyvyn parantamiseksi rahoituksellisen liikkumavaran lisäämiseksi sosiaali- ja terveydenhuoltojärjestelmien nykyaikaistamiseksi; 7. Pitää Puolan maatalouden kattavaa rakennemuutosta välttämättömänä, koska maatalous on suuri sosiaalinen ja alueellinen ongelma maaseudun kehityksessä; 8. Kannattaa Puolan maatalouden sosiaalisesti ja ekologisesti kestävää rakennemuutosta, jossa tuetaan ympäristöystävällistä, energiaa säästävää ja samalla työllisyyttä edistävää maataloutta; 9. Kehottaa suuntaamaan entistä enemmän investointeja maaseudulle uusien työpaikkojen luomiseksi sekä jalostusalan kehittämiseksi; katsoo, että tässä yhteydessä on parannettava infrastruktuureja esimerkiksi jatkokoulutuksen, terveydenhuollon ja liikenteen sekä vesihuollon osalta, mikä on edellytyksenä uusien talouden alojen luomiseksi maassa; 10. Panee merkille ympäristöalalla tehdyt investoinnit, joskin edelleen on tehtävä suuria investointeja yhdyskuntien jätevesiin, Itämeren saastumiseen sekä ilman saastumiseen liittyviin toimiin; pitää siksi tarpeellisena läheistä yhteistyötä kansainvälisten rahoituslaitosten kanssa ja toistaa 15. tammikuuta 1999 Euroopan unionin uusista mahdollisuuksista viedä uusiutuvan energian hyödyntämiseen tarkoitettua teknologiaa ja palveluja ulkomaille antamassaan päätöslauselmassa ((Kyseisen istunnon pöytäkirja, osa II, kohta 3.)) esittämänsä vaatimukset Keski- ja Itä-Euroopan maihin suuntautuvan ympäristöteknologian siirtämisen lisäämiseksi; 11. Korostaa, että ympäristölainsäädännössä ja sen saattamisessa osaksi kansallista lainsäädäntöä on vielä paljon puutteita, jotka liittyvät kemiallisiin tuotteisiin, meluun, ilmaan sekä veteen; 12. Pitää tervetulleena uusien hallinto- ja valvontarakenteiden luomista Phare-varojen hoidolle ja kehottaa toteuttamaan lisää toimia hallinnon tehostamiseksi; 13. Pyytää komissiota Phare- ja Ispa-varojen suunnittelun ja hoidon yhteydessä ottamaan asiaankuuluvalla tavalla mukaan alueellisen ja paikallisen tason päätöksentekijät ja mahdollistamaan näin rajat ylittävän yhteistyön Phare-maiden välillä; 14. Huomauttaa komissiolle, että Pharen rajat ylittävän yhteistyön määrärahat edistävät parhaiten EU:hun rajoittuvien alueiden kumppanuuteen perustuvia kehittämismalleja, kun ne käytetään Interregin yhteydessä; 15. Korostaa tarvetta, kuten kaikissa muissakin hakijamaissa, tehostaa lahjonnan vastaisia toimia; 16. Pitää tervetulleena EU:n jäsenyyttä koskevaa vuodelle 1999 suunniteltua hallituksen tiedotuskampanjaa ja kehottaa Puolan parlamenttia (Sejm) välittämään kansalaisille edelleenkin myönteistä kuvaa Euroopasta huolimatta korkeista sosiaalisista kustannuksista, jotka jäsenyyden edellyttämä nykyaikaistamis- ja valmisteluprosessi aiheuttaa monille ihmisille; 17. Suosittelee, että hakijamaiden parlamenttien edustajat voivat nykyisen parlamenttien välisissä valiokunnissa tapahtuvan tietojen ja ajatustenvaihdon ohella osallistua tarkkailijoina myös Euroopan parlamentin valiokuntien kokouksiin liittymisen kannalta relevantteja asioita käsiteltäessä; 18. Toistaa uskovansa, että kutakin hakijamaata olisi arvioitava sen omien ansioiden ja sen liittymisneuvotteluissa saavuttaman edistymisen perusteella; 19. Pyytää, että neuvosto ja komissio esittävät yhteistyössä Puolan hallituksen kanssa analyyttisen arvioinnin päättymisen, kaikkien neuvottelukantojen esittämisen sekä syksyllä 1999 esitettävän edistymistä koskevan toisen määräaikaiskertomuksen jälkeen erityisen aikataulun jäsenyysneuvotteluille ja niiden mahdolliselle saattamiselle päätökseen; 20. Kehottaa puhemiestään välittämään tämän päätöslauselman komissiolle, neuvostolle, Eurooppa-neuvostolle, jäsenvaltioiden parlamenteille sekä Puolan hallitukselle ja parlamentille.